Diari Oficial de la Generalitat Valenciana


Sumari del DOGV 7842, del 02-08-2016 (2016/6312)

ORDEN 41/2016, de 29 de julio, de la Conselleria de Educación, Investigación, Cultura y Deporte, por la que se aprueban las bases reguladoras de la concesión de las subvenciones para los programas formativos de cualificación básica de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2016/07/29/41/dof/vci/html**

### Dades del document

Número de DOGV
:   7842

Data del DOGV
:   02-08-2016

Secció del DOGV
:   I. DISPOSICIONS GENERALS

Número del document
:   2016/6312


Data del document
:   29-07-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDEN 41/2016, de 29 de julio, de la Conselleria de Educación, Investigación, Cultura y Deporte, por la que se aprueban las bases reguladoras de la concesión de las subvenciones para los programas formativos de cualificación básica de la Comunitat Valenciana. [2016/6312]  
ÍNDEX  
  
Preàmbul  
Títol I. Subvencions  
Capítol I. Objecte i finalitat  
Article 1. Objecte i àmbit d'aplicació  
Article 2. Finalitat de les subvencions  
Capítol II. Beneficiaris  
Article 3. Beneficiaris  
Article 4. Requisits  
Article 5. Obligacions dels beneficiaris  
Capítol III. Activitats subvencionades  
Article 6. Accions susceptibles de subvenció i naturalesa de les subvencions  
Article 7. Modalitats  
Article 8. Despeses subvencionables  
Títol II. Procediment de concessió, funcionament i control  
Capítol I. Procediment de concessió  
Article 9. Iniciació del procediment de concessió  
Article 10. Òrgans competents per a ordenació, instrucció i resolució del procediment  
Article 11. Contingut de la sol·licitud  
Article 12. Documentació a aportar  
Article 13. Lloc de presentació de la sol·licitud i documentació  
Article 14. Instrucció del procediment  
Article 15. Avaluació i selecció  
Article 16. Criteris de valoració de sol·licituds  
Article 17. Quantia de la subvenció i criteris per a la seua determinació  
Article 18. Proposta de resolució  
Article 19. Resolució  
Article 20. Renúncies, programes no activats i criteris de selecció de les reserves  
Capítol II. Funcionament i control  
Article 21. Normes sobre realització dels programes  
Article 22. Justificació i pagament de la subvenció  
Article 23. Seguiment de les actuacions  
Article 24. Actuacions de comprovació i control  
Article 25. Reintegrament  
Article 26. Difusió  
Disposicions addicionals  
Primera. Regla de despesa pública  
Segona. Delegació  
Disposicions Finals  
Primera. Norma supletòria  
Segona. Entrada en vigor  
  
Annexos a l'ordre  
Annex I: Criteris per a la valoració  
Annex II: Memòria final d'actuació  
Annex III: Retolació per a les instal·lacions  
Annex IV: Comunicació d'inici  
Annex V: Justificació: compte justificatiu  
  
  
PREÀMBUL  
  
La Llei Orgànica 2/2006, de 3 de maig, d'Educació, modificada per la Llei Orgànica 8/2013, de 9 de desembre, per a la millora de la qualitat educativa, en l'article 3.10 crea els cicles de Formació Professional Bàsica dins de la Formació Professional del sistema educatiu, com a mesura per a facilitar la permanència dels alumnes i les alumnes en el sistema educatiu i oferir-los majors possibilitats per al seu desenvolupament personal i professional.  
La disposició addicional quarta del Reial Decret 127/2014, de 28 de febrer, atribueix a les administracions educatives la competència per a establir i autoritzar altres ofertes formatives de Formació Professional adaptades a les necessitats dels alumnes i les alumnes amb necessitats educatives específiques.  
Per mitjà de l'Ordre 73/2014, de 26 d'agost, de la Conselleria d'Educació, Investigació, Cultura i Esport, es regulen els programes formatius de qualificació bàsica de la Comunitat Valenciana.  
D'acord amb el que preveu l'article 17.1 de la Llei 38/2003, de 17 de novembre, General de Subvencions, i el que disposa l'article 164 i següents de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, es dicta aquesta ordre de bases reguladores per a la concessió de subvencions públiques destinades a finançar programes formatius de qualificació bàsica.  
En compliment del que disposa l'article 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar subvencions públiques, la present orde no precisa de la seua notificació a la Comissió Europea per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que els seus destinataris no tenen la condició d'empresa i, en tot cas, les subvencions a concedir no reporten avantatge econòmic ni es falseja pel seu atorgament la competència al no afectar intercanvis comercials.  
  
Aquestes bases reguladores han sigut elaborades per a permetre que siguen les convocatòries dictades per a desplegar-la les que detallen les característiques concretes de les subvencions, proporcionant-los un marc jurídic comú que contribuïsca a racionalitzar, sistematitzar i simplificar aquestes.  
En virtut de les competències conferides per l'article 28.e de la Llei 5/1983, de 30 de desembre, del Consell, i els articles 160 i 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i del Decret 155/2015, de 18 de setembre, del Consell, pel qual aprova el Reglament orgànic i funcional de la Conselleria d'Educació, Investigació, Cultura i Esport, a proposta de la direcció general competent en matèria de formació professional del sistema educatiu, amb sotmetiment a informació pública, amb un informe previ de l'Advocacia General i de la Intervenció Delegada i informe del Consell Valencià de la Formació Professional, i conforme el Consell Jurídic Consultiu de la Comunitat Valenciana,  
  
  
  
ORDENE  
  
TÍTOL I  
Subvencions  
  
CAPÍTOL I  
Objecte i finalitat  
  
Article 1. Objecte i àmbit d'aplicació  
1. L'objecte d'aquesta ordre és establir i aprovar les bases reguladores de la concessió de subvencions per a la realització de programes formatius de qualificació bàsica regulats en l'Ordre 73/2014, de 26 d'agost, de la Conselleria d'Educació, Cultura i Esport.  
  
2. Els programes subvencionats hauran de realitzar-se dins de l'àmbit territorial de la Comunitat Valenciana.  
  
Article 2. Finalitat de les subvencions  
La finalitat de les subvencions objecte d'aquesta ordre és proveir i mantindre una oferta formativa adaptada a les necessitats específiques de l'alumnat i possibilitar la seua inserció sociolaboral.  
  
  
  
CAPÍTOL II  
Beneficiaris  
  
Article 3. Beneficiaris  
1. Podran tindre la condició de beneficiaris en els termes que s'establixen en l'article 4 de la present ordre, els ens territorials (municipis i províncies), les mancomunitats i les institucions sense ànim de lucre, amb la coordinació de l'Administració educativa.  
2. Les convocatòries de subvencions que es dicten a l'empara d'aquestes bases podran limitar el nombre de sol·licituds de subvencions a programes a presentar per les entitats que participen en les convocatòries esmentades.  
3. Les convocatòries de subvencions que es dicten a l'empara d'aquestes bases reguladores podran limitar l'import màxim que es pot concedir i/o el nombre màxim de programes que es poden subvencionar en la mateixa convocatòria per a cada sol·licitant o bé el nombre màxim de programes a subvencionar en còmput global.  
  
Article 4. Requisits  
1. Els sol·licitants de les distintes subvencions hauran de tindre personalitat jurídica pròpia i reunir els requisits generals següents, que hauran de complir amb anterioritat a la data de finalització del termini de presentació de sol·licituds que s'establisca en les convocatòries corresponents:  
a) Estar al corrent de les seues obligacions tributàries i de Seguretat Social, en aplicació dels articles 22 i 23 del Reglament de la Llei 38/2003, de 17 de novembre, General de Subvencions, aprovat per Reial Decret 887/2006, de 21 de juliol, i trobar-se al corrent de pagament d'obligacions per reintegrament de subvencions.  
b) Haver complit les obligacions adquirides en el supòsit d'haver percebut altres subvencions de la Generalitat en matèria d'accions formatives semblants en el curs anterior.  
c) Tindre autoritzats els programes formatius de qualificació bàsica per als quals se sol·licita subvenció.  
d) No estar incursos en les causes de prohibició previstes en l'article 13 de la Llei 38/2003, de 17 de novembre, General de Subvencions.  
  
e) No haver presentat renúncia a la subvenció fora de termini en anteriors convocatòries, així com no haver activat programes per falta d'alumnat o haver experimentat una reducció d'alumnat fins a quedar per sota del llindar mínim previst en l'article 16 de l'Ordre 73/2014 de 26 d'agost. Aquest requisit determinarà la seua exclusió en la convocatòria inmediantamente posterior.  
2. Els programes hauran de ser organitzats i impartits pel mateix sol·licitant, i no s'admetrà la subcontractació, sense perjuí que es puguen contractar serveis professionals per a la impartició del programa formatiu.  
3. Les subvencions regulades en la present Orde són compatibles amb altres subvencions, ajudes, ingressos o recursos per a la mateixa finalitat procedents de qualsevol administració o entitat, pública o privada, nacionals, de la Unió Europea o d'organismes internacionals i amb el límit equivalent al cost real dels gastos subvencionables.  
  
Article 5. Obligacions dels beneficiaris  
1. Els beneficiaris hauran de complir les obligacions incloses en l'article 14 de la Llei 38/2003, de 17 de novembre, i les concordants del seu Reglament de desplegament, aprovat pel Reial Decret 887/2006, de 21 de juliol, així com el que disposa la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions.  
2. A més de l'anterior, són obligacions de les entitats beneficiàries:  
  
a) Realitzar el programa formatiu de qualificació bàsica subvencionat amb subjecció a l'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana; a la resolució d'autorització administrativa prèvia del programa, a aquesta ordre i en el que no contradiga cap de les anteriors, al projecte socioeducatiu d'actuació.  
Qualsevol variació substancial en el contingut del programa, haurà de sol·licitar-se en el termini de 10 dies des que s'acorde la dita variació i requerirà autorització expressa de la direcció general amb competències en matèria de Formació Professional del sistema educatiu, que resoldrà en el termini d'un mes des de la presentació de la sol·licitud. Qualsevol altra variació en el desenvolupament del programa haurà de comunicar-se a l'esmentada direcció general.  
b) Aportar els recursos necessaris per al desenvolupament del programa, en compliment d'aquesta ordre, de l'autorització prèvia del programa, de la convocatòria de subvencions corresponent i del projecte socioeducatiu presentat.  
c) Justificar davant de la direcció general amb competències en matèria de formació professional del sistema educatiu l'adscripció de les subvencions als fins per als quals aquestes van ser atorgades, en els termes de l'article 165 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, i en els terminis establits en la present ordre.  
d) Sotmetre's a la supervisió dels programes per la Inspecció Educativa i de l'òrgan concedent de la subvenció i a les actuacions de control financer que legalment corresponguen.  
e) Facilitar l'assistència del personal docent i de coordinació dels programes formatius de qualificació bàsica a quantes reunions i trobades siguen promogudes per la conselleria amb competències en matèria d'educació per al millor desenvolupament d'aquesta acció formativa.  
f) Aportar abans del 31 de juliol la memòria de l'acció formativa, segons el model arreplegat com a annex II d'aquesta ordre, d'acord amb el que preveu l'article 31 de l'Ordre de 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana.  
  
g) Comunicar a la direcció general amb competències en matèria de formació professional del sistema educatiu l'obtenció d'altres subvencions, ajudes, ingressos o recursos que financen les activitats subvencionades. Aquesta comunicació haurà d'efectuar-se tan prompte com es conega i, en tot cas, amb anterioritat a la justificació de l'aplicació donada als fons percebuts.  
h) No percebre cap quantitat de l'alumnat participant en el programa subvencionat.  
i) Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com de quants estats comptables i registres específics pogueren ser exigits, amb la finalitat de garantir l'adequat exercici de les facultats de comprovació i control durant un període de sis anys des de la finalització del programa.  
j) Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
k) Acceptar la seua inclusió en la llista d'entitats beneficiàries que es publicarà d'acord amb el que preveu l'article 18.1 de la Llei 38/2003, de 17 de novembre, General de Subvencions, i donar a conéixer de forma inequívoca que es tracta d'una acció subvencionada per la conselleria competent en matèria d'educació, de conformitat amb les instruccions i/o els models que a aquest efecte subministre la direcció general competent en matèria de formació professional, d'acord amb el que preveu el número 4 del mateix article.  
l) Procedir al reintegrament dels fons percebuts en els supòsits previstos en l'article 37 de la Llei General de Subvencions.  
m) A efectes organitzatius i a fi de complir amb l'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana, les entitats i centres promotors d'aquests a l'empara d'aquesta ordre faran les previsions necessàries de personal i instal·lacions per a atendre el procés d'admissió i matrícula de l'alumnat en les dates que a aquest efecte fixe l'Administració educativa, així com efectuar la gestió de dades necessàries a través del suport informàtic a què se'ls done accés.  
  
n) Subscriure i pagar l'assegurança d'accidents i de responsabilitat civil específica per al programa que arreplegue la cobertura d'alumnes i formadors/docents, per mitjà de l'aportació de la pòlissa de l'assegurança o la carta de garantia.   
L'entitat estarà obligada a mantindre la cobertura en l'assegurança d'accidents i de responsabilitat civil durant tot el període de desenvolupament del programa, inclòs el període de Formació en Centres de Treball (FCT), en el qual l'alumne romanga d'alta.   
L'assegurança d'accidents dels alumnes es contractarà des de l'inici del programa i fins a la seua finalització, inclòs el període de FCT, i comprendrà la relació d'alumnes, i almenys la cobertura següent i sempre sense franquícia:  
?Assistència mèdica, farmacèutica i hospitalària per quantia il·limitada de qualsevol accident durant l'horari de desenvolupament del programa inclòs el període de FCT, incloent-hi el temps necessari per al desplaçament de l'alumne des de la seua residència habitual al lloc d'impartició i realització del mòdul de FCT. El desplaçament haurà de cobrir qualsevol mitjà de locomoció.  
?Indemnització mínima de 12.020 euros per defunció i de 24.020 euros per invalidesa permanent i absoluta, derivats d'un accident en el desenvolupament del programa, inclòs el període de FCT, o en el desplaçament al lloc d'impartició i de realització de les pràctiques (FCT).  
  
Les quanties d'ambdós tipus d'indemnitzacions seran actualitzables, si és el cas, en les convocatòries respectives.  
o) Demanar dels docents del programa així com dels instructors, prèviament a la realització del mòdul professional de Formació en Centres de Treball, al càrrec del qual estiga l'alumnat menor d'edat, el Certificat Negatiu del registre Central de Delinqüents sexuals. Estos certificats seran custodiats per les pròpies entitats  
3. L'incompliment de les anteriors obligacions donarà lloc a l'exigència de les responsabilitats o sancions que corresponguen, d'acord amb el que disposa el títol IV de la Llei 38/2003, de 17 de novembre, General de Subvencions.  
  
  
CAPÍTOL III  
Activitats subvencionades  
  
Article 6. Accions susceptibles de subvenció i naturalesa de les subvencions  
1. Les subvencions previstes en aquesta disposició tindran la naturalesa jurídica de subvencions públiques, aniran destinades al finançament parcial de programes formatius de qualificació bàsica que es realitzen a l'empara de les convocatòries respectives.  
2. En cada convocatòria es podran determinar les qualificacions professionals a què hagen d'estar vinculats els programes formatius susceptibles de ser subvencionats i/o la modalitat d'impartició, així com la duració; o bé, el seu caràcter preferent i/o nombre màxim de programes per qualificació i de modalitats.  
  
Article 7. Modalitats  
1. Les subvencions es concediran per a la realització de les modalitats de programes següents:  
a) Programes formatius de qualificació bàsica ordinaris.  
b) Programes formatius de qualificació bàsica adaptada a persones amb necessitats educatives especials permanents.  
2. Les subvencions tindran caràcter plurianual per tindre en compte el calendari del curs escolar per a la realització del programa en ambdós modalitats, i amb la duració que s'especifique en les convocatòries respectives.  
  
Article 8. Despeses subvencionables  
1. Les subvencions no podran destinar-se a cobrir la totalitat de les despeses relacionades amb el desplegament i l'execució de les activitats del programa formatiu per a les quals han sigut concedides, i les convocatòries podran especificar d'entre els conceptes susceptibles de subvenció relacionats en aquest article, quines seran aplicables, així com limitar la quantitat de subvenció per a cada concepte en els termes que preveu l'article 31 de la Llei 38/2003, de 17 de novembre.  
2. El finançament podrà aplicar-se als conceptes següents (despeses subvencionables):  
a) Part A: professorat i control de la docència.  
La convocatòria podrà establir el nombre màxim de docents per grup o mòdul i/o el nombre mínim d'hores a impartir per docent.  
  
El professorat haurà d'estar contractat a partir de l'1 de setembre de cada curs escolar a fi de poder realitzar les tasques prèvies a l'inici del curs; i fins que el professorat puga realitzar l'avaluació de la convocatòria extraordinària, segons el calendari escolar aplicable.  
En aquest apartat es podran imputar els conceptes següents:  
1r Salaris del professorat: docència, hi incloses les hores lectives; tindran la dita consideració les de tutoria, així com les hores necessàries per a les tasques prèvies i conclusives de l'acció formativa. El professorat podrà dedicar un màxim de dos hores diàries per a activitats complementàries a la docència, sempre que es justifiquen documentalment els salaris amb les nòmines corresponents, i prèvia presentació d'una memòria subscrita pel representant legal de l'entitat beneficiària en què s'acredite el tipus d'activitat exercida en aqueix horari i la seua necessitat. Les hores complementàries no hauran de ser superiors a les hores lectives que realitze cada un dels professors o professores.  
  
2n Despeses de la Seguretat Social a càrrec de l'entitat promotora quan es tracta de professorat amb nomenament en règim funcionarial o amb contracte laboral, amb obligació de la seua afiliació i/o alta en la Seguretat Social.  
3r Únicament s'admetran justificants de pagament a persones físiques pel servei prestat a l'entitat beneficiària pels serveis professionals realitzats en la impartició del programa formatiu. Dits professionals no podran facturar, en tot cas, hores complementàries.  
b) Part B: despeses generals per a la realització del programes formatiu en consideració al nombre i especificitat de l'alumnat. Només es podran imputar en aquest apartat els conceptes de despesa següents:  
?Despeses d'assegurances d'accidents de l'alumnat, que comprendrà l'accident in itinere i els succeïts en la realització del mòdul de FCT.  
  
- Despeses per assegurança de responsabilitat civil de professorat i alumnat, sempre que es tracte d'una assegurança exclusiva del programa formatiu subvencionat.  
- Despeses de personal directiu i administratiu atribuïbles al desenvolupament de l'acció formativa. La contractació d'aquests professionals que tinguen intervenció en l'acció formativa per a tasques de coordinació, assessorament i administració haurà de justificar-se en el projecte i indicar els costos que s'imputen a càrrec del programa. En cap cas aquesta despesa podrà superar el 20 % dels costos de la part B que figuren en la resolució de concessió.  
- Despeses de publicitat dels programes formatius de qualificació bàsica que responguen a les actuacions realitzades en compliment del que disposa la present disposició.  
- Despeses de lloguers, tant d'instal·lacions com de maquinària lligada directament a la docència.  
- Despeses per material consumible i material didàctic adquirit exclusivament per al desenvolupament de la docència i no recuperable a la finalització del programa formatiu de qualificació bàsica, i exclusivament relatiu a les distintes àrees que integren aquesta acció formativa. En cap cas aquesta despesa podrà superar el 70 % dels costos corresponents a la part B que figuren en la resolució de concessió.  
3. D'acord amb l'article 31 apartat 8 de la Llei General de Subvencions, no serà subvencionable l'IVA satisfet per l'adquisició de béns i serveis, excepte quan es tracte de persones o entitats acollides al règim d'exempció del dit impost. La dita exempció s'acreditarà per mitjà del certificat corresponent expedit per l'Agència Estatal d'Administració Tributària.  
4. Es considerarà despesa realitzada la que ha sigut pagada amb anterioritat a la finalització del termini de presentació de la documentació justificativa determinada en la present ordre, o si és el cas, en la convocatòria corresponent. No s'admet pagament en efectiu.  
  
  
TÍTOL II  
Procediment de concessió, funcionament i control  
  
CAPÍTOL I  
Procediment de concessió  
  
Article 9. Iniciació del procediment de concessió  
1. El procediment de concessió de les subvencions és el de concurrència competitiva, previst en l'article 22 de la Llei 38/2003, de 17 de novembre, d'acord amb els principis de publicitat, transparència, objectivitat, igualtat i no discriminació, eficàcia en el compliment dels objectius i eficiència en l'assignació i utilització dels recursos públics que assenyala l'article 8.3 de la dita llei; també previst en l'article 163 de la Llei 1/2015, de 6 de febrer.  
2. El procediment de concessió atendrà el que estableixen les normes de rang legal, i les prescripcions que estableixen aquestes bases reguladores.  
3. El procediment s'iniciarà d'ofici per mitjà de la convocatòria corresponent, efectuada per l'òrgan competent, que haurà de publicar-se en el Diari Oficial de la Comunitat Valenciana.  
  
Article 10. Òrgans competents per a ordenació, instrucció i resolució del procediment  
1. L'òrgan competent per a l'ordenació i instrucció del procediment serà la direcció general amb competències en matèria de formació professional, a través de les unitats dependents de la direcció general l'esmentada, en l'àmbit de les seues competències respectives.  
2. El termini màxim de resolució i notificació serà de sis mesos des de l'endemà de la publicació de la respectiva convocatòria, si bé la convocatòria podrà establir un termini inferior.  
Transcorregut el termini per a dictar i notificar la resolució, podrà entendre's desestimada la sol·licitud per silenci administratiu, en els termes establits en la legislació bàsica de procediment adminitratiu comú, sense perjuí que subsistisca l'obligació legal de resoldre sobre la petició formulada.  
3. L'òrgan competent per a resoldre serà el titular de la conselleria competent en matèria d'educació, sense perjuí del que establix la disposició addicional segona d'esta orde.  
  
Article 11. Contingut de la sol·licitud  
Les sol·licituds es presentaran en la forma i en el termini establit en cada convocatòria, en model normalitzat que figurarà en la convocatòria i hauran d'acompanyar-se de la documentació general prevista en aquest article. La sol·licitud junt amb la documentació corresponent es presentarà preferentment en el registre general de la conselleria competent en matèria d'educació o per qualsevol de les formes previstes en la legislació bàsica de procediment adminitratiu comú i haurà de dirigir-se a la direcció general amb competències en matèria de formació professional. El contingut mínim de la sol·licitud serà el següent:  
  
- Dades de la persona física sol·licitant i caràcter amb què actua en relació amb l'entitat sol·licitant, havent d'acreditar la seua representació.  
- Lloc de realització de l'activitat.  
- Altres subvencions sol·licitades/concedides per l'Administració relacionades amb el programa.  
- Denominació de l'entitat sol·licitant.  
- Relació de programes sol·licitats, que contindrà quantia sol·licitada.  
  
Article 12. Documentació a aportar  
A la sol·licitud s'acompanyarà el projecte socioeducatiu, i s'haurà d'elaborar un projecte per cada programa per al qual se sol·licite subvenció, i en el qual, entre altres, s'arreplegaran els apartats següents:  
- Dades de l'entitat sol·licitant.  
- Dades del programa sol·licitat: modalitat i denominació del programa obtingudes del catàleg de qualificacions de nivell 1 que figura en la pàgina web de la conselleria competent en matèria d'educació.  
- Justificació i necessitat del programa i la seua modalitat.  
- Infraestructura, s'adjuntarà certificat de compliment de l'adequació de les instal·lacions, equipament i de les condicions mediambientals i sanitàries, firmat per arquitecte o arquitecte tècnic corresponent.  
  
- Experiència de l'entitat sol·licitant en accions formatives semblants.  
- Recursos tecnopedagògics: disseny curricular, metodologia i professorat.  
  
Article 13. Lloc de presentació de la sol·licitud i documentació  
La documentació general que es presentarà amb la sol·licitud serà la següent, amb independència del nombre de programes sol·licitats:  
a) Certificat acreditatiu de les fonts de finançament d'aquella part del projecte que no subvencione la conselleria amb competències en matèria d'educació.  
b) Testimoni judicial, certificats telemàtics o transmissions de dades, o certificat administratiu de no estar incursos en les causes de prohibició previstes en l'article 13 de la Llei 38/2003, de 17 de novembre, General de Subvencions. Quan no puguen ser expedits per autoritat competent, podran ser substituïts per una declaració responsable.  
  
c) Fitxa de domiciliació bancària, llevat que ja conste en la conselleria competent en matèria d'educació, i en aquest cas haurà de fer-se referència expressa per escrit.  
d) Autorització de verificació telemàtica del compliment de les obligacions tributàries i amb la Seguretat Social, d'acord amb el que preveu l'article 5 del Decret 165/2010, de 8 d'octubre, del Consell, pel qual s'estableixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic. En cas contrari hauran d'adjuntar els certificats d'estar al corrent.  
e) Declaració de no ser deutora de reintegraments, d'acord amb el que estableix l'article 34.5 de la Llei 38/2003, de 17 de novembre, General de Subvencions.  
f) Altres documents:  
- Documentació acreditativa i identificativa de la persona sol·licitant i del seu representant legal.  
- Documentació d'identificació fiscal del sol·licitant.  
- Acreditació de la inscripció de l'entitat en el registre corresponent.  
  
- En el cas que l'entitat promotora siga una entitat territorial, haurà de presentar certificat de l'acord de l'òrgan competent que autoritze la sol·licitud, que ha d'estar datat dins del termini de la presentació de les sol·licituds, i haurà d'acreditar estar al corrent en el compliment de l'obligació de rendició dels seus comptes anuals davant de la Sindicatura de Comptes, de conformitat amb la normativa comptable, d'acord amb el que preveu l'article 68 de la Llei 7/2014, de 22 de desembre, de Mesures Fiscals, de Gestió Administrativa i Financera, i d'Organització de la Generalitat.  
?Relació d'un mínim de tres empreses amb què l'entitat haja establit contacte amb vista a la realització del mòdul de Formació en centres de treball (FCT) del seu alumnat.  
  
Article 14. Instrucció del procediment  
1. Les sol·licituds seran sotmeses a una fase d'instrucció en què, seguint el que estableix el segon paràgraf de l'article 24.3.b de la Llei 38/2003, de 17 de novembre, i en les convocatòries respectives, l'òrgan instructor verificarà el compliment dels requisits per a adquirir la condició de beneficiari. En tot cas, tal fase només podrà afectar aquells requisits la concurrència dels quals no requerisca de cap valoració científica o tècnica, de manera que no s'admetran i arxivaran les sol·licituds que no tinguen algun dels requisits següents:  
  
- Documentació acreditativa i identificativa de l'entitat sol·licitant i de la persona que ostente la representació legal.  
- Projecte socioeducatiu.  
- Quantia de la subvenció sol·licitada en relació amb el pressupost del programa formatiu.  
En el cas que en aquesta fase s'haguera produït l'exclusió d'algun sol·licitant se li notificarà aquest extrem en la forma que determine la convocatòria.  
2. No obstant això, si la sol·licitud, amb el contingut mínim a què es refereix l'article 11 no reuneix els requisits establits, l'òrgan instructor requerirà l'interessat perquè, en el termini de 10 dies, esmene la falta o acompanye els documents preceptius, amb advertència que si no ho fa, es considerarà que desisteix de la sol·licitud, d'acord amb el que preveu la legislació bàsica de procediment adminitratiu comú.  
  
3. En el cas que els documents que han d'acompanyar a la sol·licitud de subvenció ja estiguen en poder de qualsevol òrgan de l'Administració actuant, el sol·licitant podrà acollir-se al que estableix la legislació bàsica de procediment adminitratiu comú, sempre que es faça constar per escrit la data i l'òrgan o dependència en què van ser presentats i que no hagen transcorregut més de cinc anys des de la finalització del procediment a què corresponguen.  
En els supòsits d'impossibilitat material d'obtindre el document, l'òrgan competent podrà requerir al sol·licitant la seua presentació o, si hi manca, l'acreditació per altres mitjans dels requisits a què es refereix el document.  
  
Article 15. Avaluació i selecció  
1. D'acord amb el que disposa l'article 22 de la Llei 38/2003, de 17 de novembre, l'òrgan col·legiat encarregat d'avaluar les sol·licituds serà la Comissió de Valoració, que valorarà totes i cada una de les distintes sol·licituds, i en el funcionament de la qual es regirà pel règim previst per als òrgans col·legiats establit en la legislació bàsica de règim jurídic de les administracions públiques.  
2. La Comissió de Valoració estarà integrada pels membres següents:  
President o presidenta: el subdirector o la subdirectora general de competent en matèria de Formació Professional o persona que el substituïsca.  
Vocals:  
?El cap o la cap de Servei competent en matèria de Formació Professional o persona que el substituïsca.  
?Un inspector o una inspectora d'educació que serà designat per la Inspecció Educativa.  
?Dos vocals funcionaris nomenats pel titular de la direcció general amb competències en matèria de formació professional.  
Secretari: serà designat d'entre els anteriors per la Comissió de Valoració.  
3. A les reunions de la Comissió de Valoració podran assistir, amb veu però sense vot, representants dels sindicats amb presència en la Mesa Sectorial d'Educació.  
4. Correspondrà a la Comissió de Valoració de Programes Formatius de Qualificació Bàsica, en funció dels criteris de valoració que es detallen en la present ordre, formular informe en què es concrete el resultat de l'avaluació efectuada.  
5. La Comissió de Valoració proposarà la quantia del mòdul econòmic a aplicar als programes, dins del mínim i màxim de la part A previst en l'article 17 d'aquesta ordre de bases.  
  
Article 16. Criteris de valoració de sol·licituds  
1. Els criteris de valoració i la seua ponderació per als programes formatius de qualificació bàsica que es convoquen a l'empara d'aquesta ordre de bases són els especificats en l'annex I. Serà la convocatòria la que fixe anualment el llindar mínim per a poder ser adjudicatari de les subvencions regulades en la present ordre de bases i d'acord amb els criteris de valoració establits.  
2. La documentació justificativa dels mèrits haurà de presentar-se junt amb la sol·licitud inicial.  
  
Article 17. Quantia de la subvenció i criteris per a la seua determinació  
1. Per a fixar la quantia de la subvenció, s'aplicaran els mòduls econòmics següents per a cada part A i B dels costos subvencionables relacionats en la present ordre i segons la modalitat de programes:  
  
Part A. Professorat i control de docència: un mínim de 25 euros per hora lectiva i grup d'alumnat i un màxim de 50 euros per hora i grup, siga quina siga la modalitat del programa formatiu de qualificació bàsica, sense que el nombre d'alumnes siga rellevant a aquests efectes.  
  
Part B. Despeses generals: es determinarà com un percentatge màxim sobre la quantia de la part A que resulte de la proposta de concessió de la Comissió de Valoració,y segons siga la modalitat:  
a) Programa Formatiu de Qualificació Bàsica Ordinària: 15 % de la quantia corresponent a la part A.  
b) Programes formatius de qualificació bàsica adaptada a persones amb necessitats educatives especials permanents: 20 % de la quantia corresponent de la part A.  
2. Així mateix, el càlcul de les quanties corresponents a la part A es realitzarà tenint en compte el total de 960 hores lectives que corresponen a cada programa formatiu de qualificació bàsica, de les quals un mínim de 80 hores correspondran al mòdul professional de Formació en Centres de Treball, i l'organització del qual es realitzarà d'acord amb el que estableix l'article 19 de l'Ordre 73/2014, de 26 d'agost.  
  
3. La quantia de la subvenció suposarà un percentatge sobre la quantia que s'inclou en la sol·licitud i s'adjudicarà a les entitats beneficiàries seguint l'ordre de puntuació obtinguda d'acord amb els criteris de valoració establits en les presents bases fins que s'esgote el crèdit pressupostari assignat.  
  
Article 18. Proposta de resolució  
1. La Comissió de valoració, d'acord amb els criteris establits per a l'avaluació, emetrà un informe motivat sobre la prelació de les sol·licituds, i les ordenarà individualment o per modalitats, així com la proposta de denegació, si és el cas. No obstant això, no caldrà fixar el dit ordre de prelació quan el crèdit consignat siga prou per a atendre totes les sol·licituds presentades que satisfacen els requisits exigits.  
  
2. L'òrgan instructor, a la vista de l'expedient i de l'informe de la Comissió de valoració, emetrà una proposta de resolució motivada que tindrà caràcter de definitiva quan no s'hagen tingut en compte altres fets i dades que les aportades per les persones interessades. La dita proposta inclourà, com a mínim:  
a) L'entitat o entitats sol·licitants per a les quals es proposa la concessió de la subvenció, la quantia sol·licitada i la concedida, així com el percentatge de la concedida sobre la quantia sol·licitada del programa.  
  
b) Quan corresponga, la relació de les sol·licituds, ordenades segons la seua prelació, en els termes i als efectes establits en l'article 63.3 del Reglament de la Llei 38/2003, de 17 de novembre, General de Subvencions.  
3. En el cas que queden sol·licituds de programes formatius de qualificació bàsica presentades a l'empara de la corresponent resolució de convocatòria valorades positivament, d'acord amb el procediment establit i que no hagen pogut ser ateses per falta de disponibilitat pressupostària, es constituiran en una única llista de reserva degudament ordenada i per la puntuació obtinguda, i podran ser resoltes favorablement en la mesura que es dispose de crèdit en la línia pressupostària corresponent com a conseqüència de renúncies a subvencions concedides i, en tot cas, sempre que no haja transcorregut més d'un mes des de l'inici del calendari escolar per al programa formatiu.  
  
  
Article 19. Resolució  
1. A la vista de la proposta de resolució definitiva, l'òrgan competent resoldrà el procediment en el termini de 15 dies.  
2. Les resolucions de concessió de subvencions contindran, com a mínim, els punts següents:  
a) Identificació del beneficiari.  
b) Denominació del programa.  
c) Localitat d'impartició.  
d) Modalitat.  
e) Quantia de la subvenció concedida i les seues anualitats, així com el percentatge sobre la quantia sol·licitada.  
f) Qualssevol altres especificacions que es considere oportú incorporar en cada cas concret.  
3. Les subvencions concedides de totes les modalitats dels programes formatius de qualificació bàsica es publicaran en el Diari Oficial de la Comunitat Valenciana.  
4. Quan sorgisquen circumstàncies concretes que alteren les condicions tècniques o econòmiques tingudes en compte per a la concessió de la subvenció, es podrà sol·licitar la modificació de la resolució de concessió. L'execució de la modificació proposada només podrà ser iniciada a partir del moment en què es resolga.  
Qualsevol canvi en el contingut de la resolució requerirà simultàniament:  
a) Que aquest siga sol·licitat abans que finalitze el termini d'execució del programa o, si és el cas, l'anualitat corresponent, i siga autoritzat expressament per l'òrgan concedent. Les convocatòries podran establir un termini màxim per a la sol·licitud de modificació.  
b) Que el canvi no afecte els objectius perseguits amb la subvenció, els seus aspectes fonamentals o que hagen sigut determinants per a la concessió de la subvenció, la determinació del beneficiari, ni danye drets de tercers.  
c) Que les modificacions obeïsquen a causes sobrevingudes que no van poder preveure's en el moment de la sol·licitud.  
  
Article 20. Renúncies, programes no activats i criteris de selecció de les reserves  
1. En el termini de 15 dies a partir de l'endemà de la publicació de la resolució de concessió de subvencions per a la impartició dels programes formatius de qualificació bàsica, les entitats beneficiàries podran presentar renúncia a les subvencions concedides per mitjà d'un escrit firmat pel seu representant legal en què s'al·leguen les causes d'aquesta renúncia.  
2. En cas de renúncia i/o falta d'activació de programes, se seguirà l'ordre de prelació i de reserva que figure en la proposta de la Comissió de Valoració, i s'obrirà un termini no inferior a cinc dies perquè la nova entitat beneficiària puga acreditar i matricular el nombre d'alumnes en quantia mínima suficient a l'exigit en la normativa aplicable.  
  
3. Finalitzat el procediment d'admissió i matrícula de l'alumnat dels programes formatius de qualificació bàsica, no seran activats aquells programes amb un nombre insuficient d'alumnat, d'acord amb els mínims establits per a cada modalitat en l'article 16 de l'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica de la Comunitat Valenciana, i serà causa automàtica de revocació de la subvenció.  
  
  
  
CAPÍTOL II  
Funcionament i control  
  
Article 21. Normes sobre realització dels programes  
1. Les entitats beneficiàries de cada un dels grups/programes hauran de remetre a l'òrgan gestor, quinze dies naturals després de l'inici del curs escolar, una «comunicació d'inici» del programa formatiu per al qual s'ha concedit la subvenció omplint el model Annex IV i adjuntant la següent documentació referida a tot el període de duració del programa formatiu, llevat que aquesta estiga en poder de l'Administració:  
  
a) Documentació acreditativa d'haver subscrit i pagat l'assegurança d'accidents i de responsabilitat civil.  
b) Contractes dels docents, original o còpia compulsada.  
c) Original o fotocòpia compulsada de la documentació acreditativa de la titulació i/o experiència professional de l'equip docent. Les titulacions dels docents serà l'establida en l'article 20.2 i 4 de l'Ordre 73/2014, de 26 d'agost. No obstant això, els mòduls professionals específics associats a unitats de competència podran ser impartits per experts d'acreditada competència en la família professional corresponent i amb experiència en la formació de jóvens. Per al compliment d'aquests requisits es requereix amb caràcter simultani:  
  
1r. Una experiència laboral acreditada de l'expert d'un mínim de dos anys en l'àmbit de la unitat de competència a què estiga associada el mòdul, en funció del certificat de professionalitat corresponent, i s'haurà d'aportar informe de vida laboral i certificat d'empresa on es relacione l'activitat realitzada.  
2n Una experiència docent contrastada de com a mínim 400 hores en els últims set anys en formació professional per a l'ocupació o del sistema educatiu; o formació en metodologia didàctica (Certificat de Professionalitat de Formador Ocupacional o Certificat de Professionalitat de Docència de la Formació Professional per a l'Ocupació, o equivalents).  
d) En la modalitat de programes formatius de qualificació bàsica adaptada a persones amb necessitats educatives especials permanents i en aquells programes de qualificació bàsica ordinaris que integren alumnat amb necessitats educatives especials, es necessitaran els certificats de discapacitat (o declaració responsable d'aportació en el cas que efectuada la sol·licitud de certificat de discapacitat no s'haja emés) i informes psicopedagògics originals o compulsats de data no anterior a sis mesos comptats des de la data d'inici del programa, i per al qual es tindrà en compte l'aplicació de la normativa de protecció de dades de caràcter personal.  
2. Així mateix, les entitats beneficiàries hauran d'incloure en l'aplicació informàtica ITACA totes les dades necessàries corresponents a l'alumnat matriculat amb una antelació mínima de 4 dies naturals al de l'inici del període lectiu dels grups/programes.  
3. Finalitzat el procés d'admissió i matrícula, si es produeixen baixes d'alumnes, es permetrà durant el primer trimestre de funcionament del programa donar d'alta nous participants fins a completar el nombre d'alumnes màxim permés per a cada modalitat en l'article 16 de l'Ordre 73/2014, de 26 d'agost. Tot l'alumnat participant ha d'estar donat d'alta en l'aplicació informàtica.  
4. La falta de comunicació en els terminis mencionats o l'incompliment de les condicions establides en els apartats anteriors comportarà la revocació de la subvenció concedida, excepte que la dita omissió siga per causes imprevistes, justificades com cal i comunicades en el moment en què es produïsquen.  
  
Article 22. Justificació i pagament de la subvenció  
1. El pagament de les subvencions regulades en la present ordre s'efectuarà ajustant-se al règim que a continuació s'especifica per a cada una de les anualitats en què es concedeix i desenvolupa el programa:  
a) L'import de la subvenció corresponent a la primera anualitat es lliurarà després de la justificació de les despeses realitzades fins al moment en què finalitze el termini de justificació, per mitjà de la presentació d'una relació de despeses firmada pel representant de l'entitat corresponents a conceptes susceptibles de subvenció previstos en l'article huit d'aquesta ordre, i s'haurà d'imputar a la segona anualitat els costos corresponents al mes de desembre.  
b) El pagament de la segona anualitat, i llevat que la legislació de la Generalitat permeta un règim de lliurament de transferències corrents distint, i en aquest cas se seguirà el mateix, s'ajustarà al que disposa l'article 171 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, en els terminis i percentatges següents:  
1r. S'anticiparà un 30 % de l'import de la subvenció concedida corresponent a la segona anualitat, i quedaran exonerades de la constitució de garanties les administracions públiques de caràcter territorial (municipis i províncies) i els seus organismes públics vinculats o dependents i les entitats sense ànim de lucre, beneficiàries en la respectiva convocatòria de subvencions.  
2n. La resta s'abonarà després de la justificació pel beneficiari de la totalitat de la despesa objecte de la subvenció atorgada.  
2. La justificació de la subvenció corresponent a cada anualitat revestirà la forma de compte justificatiu simplificat, amb el contingut establit en l'article 75 del Reglament de la Llei 38/2003, de 17 de novembre, en el supòsit previst en l'article 75.1 de l'esmentat reglament, segons l'annex V.  
3. El termini de justificació per mitjà de comptes justificatius per part del beneficiari serà: per a la primera anualitat fins al 10 de desembre, o primer dia hàbil següent en cas de ser festiu i per a la segona anualitat a la finalització del programa i, en tot cas, fins al 31 de juliol o primer dia hàbil següent en cas de ser festiu. En tot cas, els beneficiaris hauran de custodiar totes les factures i la resta de documents que acrediten les despeses objecte de la subvenció i que estaran a disposició de l'òrgan concedent, que podrà requerir-les per a la seua comprovació en un termini de 6 anys.  
4. El compte justificatiu per a pagament de la segona anualitat haurà d'incorporar la memòria final d'actuació del programa, amb el contingut que estableix a l'annex II d'aquesta ordre de bases.  
5. La falta de justificació o la justificació insuficient de la subvenció concedida dins dels terminis establits a aquest efecte, així com la concurrència d'altres causes incloses en l'article 37 de la Llei 38/2003, de 17 de novembre, General de Subvencions, i els articles 33 i 34 del Reial Decret 887/2006, de 21 de juliol, pel qual s'aprova el Reglament de la Llei General de Subvencions, donarà lloc a la pèrdua del dret al cobrament total o parcial de la subvenció, sense perjuí de la celebració, si és el cas, del tràmit d'audiència legalment establit.  
Article 23. Seguiment de les actuacions  
1. L'òrgan concedent de la subvenció i la Inspecció Educativa, durà a terme el seguiment del compliment dels objectius del programa formatiu.  
2. Així mateix, les convocatòries hauran d'establir la freqüència i el procediment de seguiment, que haurà de ser eficaç, transparent i basat en la qualitat i l'impacte socioeducatiu de les actuacions finançades, per a la qual cosa podran preveure la creació de quantes comissions de seguiment estimen necessari.  
3. El seguiment dels programes es realitzarà amb la freqüència que determinen les convocatòries,  
i almenys, una vegada finalitzats (avaluació ex post).  
4. El seguiment haurà de basar-se en la documentació o informació que se sol·licite al beneficiari, en indicadors objectius establits a aquest efecte en cada convocatòria.  
  
Article 24. Actuacions de comprovació i control  
1. El beneficiari estarà sotmés a les actuacions de comprovació a efectuar per l'òrgan concedent, així com a les de control per la Intervenció General de la Generalitat i per la Sindicatura de Comptes.  
  
2. D'acord amb l'article 169.2 de la Llei 1/2015, de 6 de febrer, de la Generalitat, d'Hisenda Pública, del Sector Públic Instrumental i de Subvencions, la comprovació administrativa i formal de la justificació documental d'aportació preceptiva pels beneficiaris, inclòs el compte justificatiu, d'acord amb les bases, serà efectuada per l'òrgan instructor. Aquesta comprovació per a la liquidació de la subvenció es realitzarà sobre els comptes justificatius presentats.  
3. La comprovació de justificants s'efectuarà per mitjà d'una selecció d'una mostra que, en tot cas, comprendrà el 60 % dels programes subvencionats tant en una com en una altra modalitat, i es mantindrà la proporcionalitat entre les tres províncies en funció del seu percentatge de representativitat sobre el total dels programes concedits. Sobre els seleccionats en la mostra es presentaran per a la seua comprovació tots els justificants de despeses imputades a la subvenció tant en la part A com en la part B i que integren els comptes justificatius presentats, en un termini no superior a tres mesos a comptar de la data de presentació dels comptes justificatius.  
4. La comprovació material de l'efectiva realització de l'activitat subvencionada i del compliment de la finalitat serà duta a terme pel Servei d'Inspecció Educativa, d'acord amb el que establisca el pla de control que a aquest efecte s'elabore en els termes establits en l'article 169.3 de la Llei 1/2015 anteriorment citada i que aprove l'òrgan concedent.  
  
Article 25. Reintegrament  
Serà procedent el reintegrament de la subvenció percebuda, així com els interessos de demora corresponents, en els casos previstos en els articles 36 i 37 de la Llei 38/2003, de 17 de novembre, i aquest es regirà pel que disposa el títol II de la Llei 38/2003, de 17 de novembre, i el títol III del seu reglament de desplegament, previ l'oportú expedient d'incompliment.  
  
Article 26. Difusió  
1. Les entitats beneficiàries faran constar en la publicitat (pòsters, cartells grans, tríptics, fullets informatius) i en qualsevol campanya de premsa, oral o escrita, referides als programes formatius de qualificació bàsica que les accions formatives se subvencionen a càrrec dels fons procedents de la Generalitat.  
2. El material imprés s'ajustarà a les instruccions i els models que a aquest efecte subministre la direcció general amb competències en matèria de formació professional del sistema educatiu.  
3. En les instal·lacions on es duguen a terme programes formatius de qualificació bàsica, es posarà en lloc visible la retolació corresponent que, segons model normalitzat a aquest efecte, figura en l'annex III.  
  
DISPOSICIONS ADDICIONALS  
  
Primera. Regla de despesa pública  
La present ordre no comporta cap autorització de despesa pública, no obstant això, la despesa corresponent a les convocatòries basades en aquesta ordre haurà d'estar dotada, en tot cas, pels pressupostos de la Generalitat dels exercicis que siguen procedents.  
  
Segona. Delegació  
Es delega la persona titular de la direcció general amb competències en matèria de formació professional del sistema educatiu per a la facultat d'efectuar les convocatòries corresponents acords amb aquestes bases, per mitjà de resolucions, així com concedir o denegar i/o modificar les subvencions. Així mateix, es delega la persona titular de la direcció general amb competències en matèria de formació professional del sistema educatiu per a la resolució de minoració i la resolució dels expedients de reintegrament de la subvenció que siguen pertinents.  
  
DISPOSICIONS FINALS  
  
Primera. Normativa supletòria  
Per al no-previst en aquesta ordre de bases, caldrà ajustar-se al que disposa l'Ordre 73/2014, de 26 d'agost, de la Conselleria d'Educació, Cultura i Esport, per la qual es regulen els programes formatius de qualificació bàsica a la Comunitat Valenciana.  
  
Segona. Entrada en vigor  
La present ordre entrarà en vigor l'endemà de la seua publicació en el Diari Oficial de la Comunitat Valenciana.  
  
València, 29 de juliol de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ  
  
  
ANNEX I  
Criteris per a la valoració  
  
1. CRITERIS RELATIUS A L'IMPACTE DE LA FORMACIÓ I RESULTATS DE LA GESTIÓ DEL PROGRAMA  
Per cada curs ja finalitzat de programes de qualificació professional bàsica, segons el nombre d'alumnes que van cursar, el superen o no, el Programa de qualificació professional bàsica subvencionat del mateix perfil i modalitat a què se sol·licita en la convocatòria corresponent.  
Fins a 20 punts per curs amb un màxim de 100 punts  
  
MODALITAT ORDINÀRIA MODALITAT ADAPTADA  
Alumnes que han cursat Puntuació Alumnes que han cursat Puntuació  
10 0 6 0  
11 2 7 1  
12 5 8 2  
13 9 9 5  
14 14 10 9  
15 20 11 14  
 12 20  
  
  
MOD. ORDINÀRIA + 1 NEEP MOD. ORDINÀRIA+ 2 NEEP  
Alumnes que han cursat Puntuació Alumnes que han cursat Puntuació  
8 0 8 0  
9 2 9 4  
10 5 10 10  
11 9 11 20  
12 14   
13 20   
  
  
Documentació justificativa: no es requereix perquè les dades seran extretes de l'aplicació ITACA.  
2. CRITERIS RELATIUS A LA CAPACITAT DE L'ENTITAT SOL·LICITANT  
a) Mitjans personals (màxim 20 punts)  
1r. Comptar amb professorat/formadors funcionaris de carrera o laborals indefinits dedicats a la impartició del programa el perfil i la modalitat dels quals se sol·licita.  
Per un professor/formador, 5 punts.  
Per dos professors/formadors, 15 punts.  
Documentació justificativa: Certificat de la TGSS on s'indique el nombre de treballadors de l'entitat actualitzat a data posterior a la publicació de la convocatòria de subvencions que contemple els requisits necessaris per a tindre dret a puntuació per aquest apartat. Per als funcionaris, documentació administrativa que acredite el nomenament.  
  
2n. Comptar amb personal funcionari de carrera o laboral indefinit no docent/formador dedicat a la gestió, coordinació i tasques d'administració del programa.  
Per funcionari de carrera o contractat laboral indefinit, 5 punts amb un màxim de 5 punts.  
Documentació justificativa: Certificat de la TGSS on s'indique el nombre de treballadors de l'entitat actualitzat a data posterior a la publicació de la convocatòria de subvencions que contemple els requisits necessaris per a tindre dret a puntuació per aquest apartat. Per al funcionari, documentació administrativa que acredite el nomenament.  
  
b) Experiència prèvia de l'entitat (màxim 10 punts)  
Es valorarà l'experiència de l'entitat en la realització i l'execució de programes de qualificació professional inicial i programes formatius de qualificació bàsica durant els últim cinc anys, amb independència del nombre, perfil o modalitat i de si són o no subvencionats; i fins a 2 punts per curs i amb un màxim de 10 punts.  
Documentació justificativa: no es requereix, serà extreta d'ofici.  
  
  
3. CRITERIS RELATIUS A L'ORGANITZACIÓ DE L'ENTITAT  
  
a) Sistemes de gestió de la qualitat (màxim 20 punts)  
Estar en possessió d'algun dels certificats de qualitat següents, i es podran obtindre fins a 20 punts per aquest apartat:  
QAX 8796: 6 punts  
EFQM: màxim 12 punts, i es valorarà el major nivell acreditat en cada cas amb la puntuació corresponent:  
EFQM 200(+): 2 punts  
EFQM 300(+): 6 punts  
EFQM 400(+): 9 punts  
EFQM 500(+): 12 punts  
Altres certificats: 1 punt per certificat.  
Documentació justificativa: Certificat del Sistema de Gestió de la Qualitat, expedit per alguna entitat reconeguda per l'Entitat Nacional d'Acreditació (ENAC) en el sector d'educació, ensenyament i formació i amb abast a la Formació Professional Ocupacional o per a l'Ocupació o Formació Professional del Sistema Educatiu, amb expressió del centre/entitat que estiguera en possessió d'aquest i el seu període de validesa. No es valorarà el fet d'estar en procés d'acreditació o concessió del certificat. Quan el certificat estiga expedit per a famílies professionals, àrees o especialitats formatives concretes serà admés i valorat respecte a les dites famílies professionals, àrees o especialitats, si és el cas, en el centre/entitat identificat en aquest.  
  
b) Sistema de gestió mediambiental de l'entitat (màxim de 5 punts)  
  
Estar en possessió d'algun certificat de gestió mediambiental expedit per alguna entitat reconeguda per l'Entitat Nacional d'Acreditació (ENAC) en el sector d'educació, ensenyament i formació i amb abast a la Formació Professional Ocupacional o per a l'Ocupació o Formació Professional del Sistema Educatiu, amb expressió del centre/entitat que estiguera en possessió d'aquest i el seu període de validesa. No es valorarà el fet d'estar en procés d'acreditació o concessió del certificat. Quan el certificat estiga expedit per a famílies professionals, àrees o especialitats formatives concretes serà admés i valorat respecte a les dites famílies professionals, àrees o especialitats, si és el cas, en el centre/entitat identificat en aquest.  
Per cada certificat 1 punt fins a un màxim de 5 punts  
c) Accessibilitat (5 punts)  
Estar en possessió del símbol internacional d'accessibilitat, 5 punts.  
  
Documentació justificativa: ordre de la concessió del símbol internacional d'accessibilitat que estiga vigent, indicador de la inexistència de barreres arquitectòniques, en el cas que el centre dispose de mesures facilitadores d'accessibilitat. Si no disposa de l'ordre per estar en tramitació, ha d'aportar-se còpia de l'informe tècnic favorable de l'administració competent.  
d) Perspectiva de gènere. Principi d'igualtat d'oportunitats entre hòmens i dones (màxim de 5 punts)  
Conceptes puntuables:  
1r. Estar en possessió del distintiu Igualtat en l'Empresa  
2n Acreditar experiència de l'entitat i de l'equip humà en matèria específica d'igualtat de dones i hòmens.  
3r. Que en l'escriptura fundacional o estatuts figure com a objectiu  
4t Disposar de certificat o distintiu empresarial en matèria d'igualtat o  
5t Disposar de certificat o distintiu com a entitat col·laboradora en igualtat d'oportunitats entre hòmens i dones.  
Documentació justificativa: Visat d'Igualtat de la Generalitat «Fent Empresa», visat del Ministeri «Igualtat en l'Empresa»; qualsevol altra documentació justificativa de la resta de mèrits.  
Màxim 5 punts a raó d'1 punt per cada un dels conceptes.  
e) Altres reconeixements o certificats de l'entitat sol·licitant (màxim de 5 punts)  
Es valorarà un altre tipus de reconeixements institucionals públics que es justifiquen 1 punt per certificat fins a un màxim de 5 punts.  
Documentació justificativa: certificat acreditatiu de l'òrgan competent, que no siga de la mateixa entitat sol·licitant en el cas de tractar-se d'entitats públiques territorials.  
f) Responsabilitat social (màxim de 20 punts)  
1r Per cada curs en què l'entitat haja disposat de com a mínim un lloc formatiu per a alumnat de cicles formatius de centres docents públics per a la realització del mòdul de FCT en els 10 cursos acadèmics previs, ja finalitzats en el moment de publicar-se la convocatòria de subvencions, 1 punt per curs fins a un màxim de 10 punts.  
  
Documentació justificativa: no es requereix perquè es valorarà d'ofici en atenció a la documentació que es troba en els expedients corresponents.  
2n Per cada curs en què l'entitat haja disposat de com a mínim un lloc formatiu per a alumnat de cicles formatius de centres docents públics per a la realització de formació professional dual en els 10 cursos acadèmics previs ja finalitzats en el moment de publicar-se la convocatòria de subvencions, 1 punt per curs fins a un màxim de 10 punts.  
  
Documentació justificativa: no es requereix perquè es valorarà d'ofici en atenció a la documentació que es troba en els expedients corresponents  
  
4. CRITERIS RELATIUS A L'OPORTUNITAT DEL PROGRAMA (màxim 60 punts)  
a) El perfil professional del programa sol·licitat, o bé la seua modalitat, o la combinació d'ambdós criteris, no és coincident amb el d'un altre programa impartit en el curs ja finalitzat immediatament anterior a la publicació de la convocatòria de subvencions en tota la Comunitat, província o localitat en centres docents públics o en entitats subvencionades.  
Diferent de l'oferta en tota la Comunitat: 60 punts.  
Diferent de l'oferta a la província: 50 punts.  
Diferent de l'oferta en la localitat: 40 punts.  
b) El perfil professional del programa sol·licitat, o bé la seua modalitat, o la combinació d'ambdós criteris, és coincident amb els altres programes oferits en el procés d'admissió ja finalitzat immediatament anterior a la publicació de la convocatòria de subvencions en la localitat, en centres docents públics o en entitats subvencionades, i s'haguera produït qualsevol dels supòsits següents:  
  
1r Que aqueixa oferta va permetre no deixar alumnes sense plaça en primera opció, i es van cobrir totes les vacants oferides, o  
2n Que cobrint-se totes les vacants oferides, van quedar alumnes sense plaça en la localitat en la seua primera opció, en nombre no inferior a l'exigit per a constituir grup.  
Puntuació: 30 punts  
  
  
ANNEX II  
Memòria final d'actuació en compte justificatiu  
  
L'equip docent elaborarà una memòria en finalitzar el programa, que formarà part de la memòria del centre i que contindrà, almenys, els apartats següents:  
a) Dades estadístiques sobre l'alumnat.  
b) Valoració dels resultats acadèmics i de progrés de l'alumnat.  
  
c) Informe sobre la inserció sociolaboral aconseguida a l'acabament del programa per l'alumnat del curs anterior.  
d) Informe sobre la prossecució d'estudis.  
e) Dades sobre la participació de les famílies i altres que es considere d'interés.  
f) Recursos humans, materials i comunitaris empleats.  
g) Valoració global del programa i específica del mòdul de Formació en centres de treball.  
h) Identificació de dificultats, necessitats i propostes de millora.  
  
Les direccions territorials amb competència en matèria d'educació, a través del seu Servei d'Inspecció Educativa, supervisaran les memòries dels programes formatius de qualificació bàsica per als alumnes i les alumnes amb necessitats educatives específiques que s'impartisquen en el seu àmbit territorial.


Còpia Permalink ELI